PRILOGA I

Seznam EU z jurisdikcijami, ki niso pripravljene sodelovati v davčne namene

1. Ameriška Samoa

Ameriška Samoa ne izvaja nikakršne avtomatične izmenjave finančnih informacij, ni podpisala in ratificirala – niti prek jurisdikcije, od katere je odvisna – večstranske konvencije OECD o medsebojni upravni pomoči, kakor je bila spremenjena, se ni zavezala, da bo uporabljala minimalne standarde za preprečevanje erozije davčne osnove in preusmerjanja dobička, in se ni zavezala, da bo ta vprašanja rešila.

2. Angvila

Angvila spodbuja strukture in ureditve offshore, katerih namen je pridobivanje dobička brez realne gospodarske vsebine, tako da ne sprejme vseh potrebnih ukrepov za zagotovitev dejanskega izvajanja vsebinskih zahtev v skladu z merilom 2.2.

Angvila trenutno čaka na dodatni pregled Svetovnega foruma v zvezi z izmenjavo informacij na zahtevo (merilo 1.2).

3. Bahami

Bahami spodbujajo strukture in ureditve offshore, katerih namen je pridobivanje dobička brez realne gospodarske vsebine, tako da ne sprejmejo vseh potrebnih ukrepov za zagotovitev dejanskega izvajanja vsebinskih zahtev v skladu z merilom 2.2.

Bahami so se zavezali, da bo pravočasno obravnavali priporočila iz vključujočega okvira za preprečevanje erozije davčne osnove in preusmerjanja dobička glede izvajanja merila 3.2 o poročanju po državah, tako da bo to mogoče vključiti v poročilo o strokovnem pregledu iz ukrepa 13 iz vključujočega okvira za preprečevanje erozije davčne osnove in preusmerjanje dobička, ki bo pripravljeno jeseni 2023.

4. Fidži

Fidži ni član Svetovnega foruma za transparentnost in izmenjavo podatkov za davčne namene (v nadaljnjem besedilu: Svetovni forum), ni podpisal in ratificiral večstranske konvencije OECD o medsebojni upravni pomoči, kakor je bila spremenjena, ima škodljive preferenčne davčne režime (izvozna podjetja, dohodkovne spodbude za komunikacijsko tehnologijo, nižje davčne stopnje za regionalne ali globalne sedeže), ni postal član vključujočega okvira za preprečevanje erozije davčne osnove in preusmerjanja dobička niti ni uveljavil minimalnega standarda OECD za preprečevanje erozije davčne osnove in preusmerjanja dobička ter še ni rešil teh vprašanj.

5. Guam

Guam ne izvaja nikakršne avtomatične izmenjave finančnih informacij, ni podpisal in ratificiral – niti prek jurisdikcije, od katere je odvisen – večstranske konvencije OECD o medsebojni upravni pomoči, kakor je bila spremenjena, se ni zavezal, da bo uporabljal minimalne standarde za preprečevanje erozije davčne osnove in preusmerjanja dobička, ter se ni zavezal, da bo obravnaval ta vprašanja.

6. Palau

Palau ne izvaja nikakršne avtomatične izmenjave finančnih informacij, ni podpisal in ratificiral večstranske konvencije OECD o medsebojni upravni pomoči, kakor je bila spremenjena, in teh vprašanj še ni rešil.

7. Panama

Svetovni forum za transparentnost in izmenjavo informacij za davčne namene Panami v zvezi z izmenjavo informacij na zahtevo ni dodelil niti ocene „pretežno skladna“ in Panama tega vprašanja še ni rešila. Panama ima škodljiv režim oprostitve dohodkov iz tujih virov in tega vprašanja še ni rešila.

Panama se je zavezala, da bo pravočasno obravnavala priporočila iz vključujočega okvira za preprečevanje erozije davčne osnove in preusmerjanja dobička glede izvajanja merila 3.2 o poročanju po državah, tako da bo to mogoče vključiti v poročilo o strokovnem pregledu iz ukrepa 13 iz vključujočega okvira za preprečevanje erozije davčne osnove in preusmerjanje dobička, ki bo pripravljeno jeseni 2023.

8. Samoa

Samoa ima škodljiv preferenčni davčni režim (offshore podjetja) in tega vprašanja še ni rešila.

9. Trinidad in Tobago

Trinidad in Tobago ne izvaja nikakršne avtomatične izmenjave finančnih informacij, Svetovni forum za transparentnost in izmenjavo informacij za davčne namene mu v zvezi z izmenjavo informacij na zahtevo ni dodelil niti ocene „pretežno skladen“, ni podpisal in ratificiral večstranske konvencije OECD o medsebojni upravni pomoči, kakor je bila spremenjena, ima škodljive preferenčne davčne režime (proste cone) in teh vprašanj še ni rešil.

Trinidad in Tobago se je zavezal, da bo pravočasno obravnaval priporočila iz vključujočega okvira za preprečevanje erozije davčne osnove in preusmerjanja dobička glede izvajanja merila 3.2 o poročanju po državah, tako da bo to mogoče vključiti v poročilo o strokovnem pregledu iz ukrepa 13 iz vključujočega okvira za preprečevanje erozije davčne osnove in preusmerjanje dobička, ki bo pripravljeno jeseni 2023.

10. Otoki Turks in Caicos

Otoki Turks in Caicos spodbujajo strukture in ureditve offshore, katerih namen je pridobivanje dobička brez realne gospodarske vsebine, tako da ne sprejmejo vseh potrebnih ukrepov za zagotovitev dejanskega izvajanja vsebinskih zahtev v skladu z merilom 2.2.

11. Ameriški Deviški otoki

Ameriški Deviški otoki ne izvajajo nikakršne avtomatične izmenjave finančnih informacij, niso podpisali in ratificirali – niti prek jurisdikcije, od katere so odvisni – večstranske konvencije OECD o medsebojni upravni pomoči, kakor je bila spremenjena, imajo škodljive preferenčne davčne režime (program za gospodarski razvoj, oproščena podjetja, regulativni zakon o mednarodnem bančnem središču), se niso zavezali, da bodo uporabljali minimalne standarde za preprečevanje erozije davčne osnove in preusmerjanja dobička, in se niso zavezali, da bodo obravnavali ta vprašanja.

12. Vanuatu

Vanuatu spodbuja strukture in ureditve offshore, katerih namen je pridobivanje dobička brez prave gospodarske vsebine, in tega vprašanja še ni rešil.

Trenutno čaka na dodatni pregled Svetovnega foruma v zvezi z izmenjavo informacij na zahtevo.